Španska groznica
Pandemija gripe iz 1918. godine, također poznata i kao Velika epidemija gripe, ili, još poznatija kao Španska gripa je bila izrazito smrtonosna globalna epidemija gripe izazvana virusom gripe H1N1, podtip A. Najraniji dokumentovani slučaj ovog oboljenja otkriven je u martu 1918. godine u Kanzasu, u Sjedninjenim Američkim državama, dok su drugi slučajevi zabeleženi u Francuskoj, Nemačkoj i Ujedinjenom Kraljevstvu u aprilu iste godine. Dvije godine kasnije, skoro trećina svjetske populacije, ili procijenjenih 500 miliona ljudi, zaraženo je ovim virusom u četiri uzastopna talasa. Procjene smrtnih slučajeva kreću se od 17 do 50 miliona , a moguće i do 100 miliona, što je čini jednom od najsmrtonosnijih pandemija u istoriji čovječanstva. Za zvanični kraj pandemije se uzima decembar 1920. godine. Pandemija je izbila pred kraj Prvog svjetskog rata, kada su ratni cenzori zaraćenih strana suzbijali vijesti o oboljenima u svojim državama, kako ne bi negativno uticale na moral. Slobodno izvještavanje je bilo moguće u tada neutralnoj Španiji, zbog čega su tamošnji mediji opširno izvještavali o širenju epidemije u ovoj državi. Na taj način je stvoren utisak da je Španija u stvari epicentar epidemije, zbog čega se u javnosti i kolektivnom sjećanju ova pandemija i najčešće titulira kao "Španska gripa". Većina epidemija gripe nesrazmjerno ubija mlade i stare, s većom stopom preživljavanja za one u srednjoj životnoj dobi, ali ova pandemija je imala neobično visok mortalitet za mlade odrasle osobe.